Chihuahua (koira)

**Chihuahua** () on pienikokoinen (kääpiökokoinen) seurakoirarotu. Sitä pidetään FCI:n tunnustamista roduista pienimpänä. Chihuahuasta on olemassa kaksi karvamuunnosta, lyhyt- (*pelo corto*) ja pitkäkarvainen (*pelo largo*). Koirat rekisteröidään erikseen karvamuunnoksen mukaan, ja ne kilpailevat näyttelyissä omina rotuinaan.

Yhdessä rekisteröitynä rotu olisi vuonna 2020 ollut Suomessa yhdeksänneksi suosituin. Vuonna 2020 pitkäkarvaisia chihuahuoita rekisteröitiin 529 (25. suosituin rotu) ja lyhytkarvaisia 533 (24. suosituin). Chihuahua on ollut etenkin Yhdysvalloissa erittäin suosittu rotu, minkä vuoksi pentuja on kasvatettu paljon myös pentutehtaissa. Belgiassa chihuahua oli vuoden 2020 suosituin rotu. Suomessa chihuahuan rotujärjestönä toimii Chihuahua Ry.

## Ulkonäkö
Chihuahua on yleisvaikutelmaltaan tiivisrakenteinen ja terhakka. Erittäin tärkeitä ominaispiirteitä ovat omenanmuotoinen kallo, kohtalaisen pitkä, hyvin korkea-asentoinen ja sirppinä tai puoliympyränä kaartuva häntä sekä koiran kokoon suhteessa suuret silmät ja korvat. Chihuahuan rungon pituus on hieman korkeutta pitempi, tämä korostuu usein etenkin nartuilla. Kuono taas on lyhyt ja hieman ylöspäin kääntynyt.

Lyhytkarvaisella muunnoksella karva on lyhyttä ja rungonmyötäistä, eikä sillä yleensä ole lainkaan aluskarvaa, jolloin peitinkarva on aavistuksen pidempää. Karva on kiiltävää ja pehmeää. Pitkäkarvaisen muunnoksen turkki on kaksinkertainen. Päällyskarva on hienoa ja silkkistä, sileää tai hieman laineikasta, aluskarva pehmeää ja melko niukkaa. Pitkä tai laskeutuva karva ei ole sallittu. Molemmilla muunnoksilla kaikki väritykset, värisävyt ja väriyhdistelmät marmoroitua (merleä) lukuun ottamatta ovat sallittuja. Säkäkorkeus on 15–23&nbsp;cm ja paino 1,5–3&nbsp;kg.


Chihuahua Lahti CACIB 2014.JPG|Lyhytkarvainen, kerma
Chihuahuasmoothcoat.jpg|Lyhytkarvainen, fawn
Little supermodel.jpg|Lyhytkarvainen, punainen
Frida-chih.jpg|Lyhytkarvainen, liver & tan
Chihuahua a pelo raso.jpg|Lyhytkarvainen, black & tan
Blubble Head English Chihuahua - Warhol.jpg|Lyhytkarvainen, valko-keltainen
Little Man Chihuahua by David Shankbone.jpg|Lyhytkarvainen, mustavalkoinen
Chihuahueño.JPG|Lyhytkarvainen, tricolor
Chihuahua Blue Merle.jpg|Lyhytkarvainen, blue merle (ei sallittu)
Chihuahua Long-haired cream.jpg|Pitkäkarvainen, kerma
Agradable sol dilan.jpg|Pitkäkarvainen, punainen
Chihuahua lc.jpg|Pitkäkarvainen, soopeli
Bruine chiwawa hond.JPG|Pitkäkarvainen, liver & tan
Chihuahua long-haired black & tan.jpg|Pitkäkarvainen, black & tan
Chihuahualongcoat.jpg|Pitkäkarvainen, valko-punainen
2013 Westminster Kennel Club Dog Show (8466662378).jpg|Pitkäkarvainen, mustavalkoinen
Animals-178813 1280 (20321185129).jpg|Pitkäkarvainen, tricolor


## Luonne ja käyttäytyminen
Chihuahua on pienestä koostaan huolimatta todella itsevarma koira, joka on parhaimmillaan iloinen, eloisa, ihmisrakas, valpas, temperamenttinen, energinen ja äärimmäisen rohkea. Chihuahuan ei tulisi koskaan olla arka tai aggressiivinen. Koostaan huolimatta chihuahua tarvitsee huolellisen kasvatuksen.

## Alkuperä

Chihuahua on todennäköisesti hyvin vanha koirarotu, mutta rodun alkuperästä on useita teorioita. Arkeologit ovat kaivauksissaan löytäneet hieman chihuahuaa esittäviä kuvia ja veistoksia ajalta 500 ja 2000 eaa. Löydöt esittävät pieniä, matalajalkaisia ja tanakoita koiria, joilla on suuret, vinosti ulospäin suuntautuneet korvat ja litteä häntä. Kuvat voivat kuitenkin esittää myös muita koirarotuja kuin chihuahuaa. Yksi teoria esittää, että chihuahua rodun edustajia oli jo asteekkien valtakaudella. Usein koira haudattiin isäntänsä kanssa, koska uskottiin koiran vievän isäntänsä sielun läpi kuoleman valtakunnan.

Rotu löydettiin uudestaan 1850-luvulla meksikolaisesta Chihuahuan maakunnasta, jonka mukaan se on saanut nykyisen nimensä. Chihuahuan polveutumistietoja on alettu tallettaa vasta vuonna 1898, jolloin näitä koiria ensi kerran tuotiin Meksikosta Yhdysvaltoihin. Ruotsiin ensimmäiset chihuahuat saapuivat 1950-luvulla.

Chihuahuasta on jalostettu yorkshirenterrieri- ja papillonristeytysten avulla pitkäkarvainen muunnos.

## Terveys
Chihuahuoille jalostettava äärimmäisen pieni koko aiheuttaa erilaisia terveys- ja hyvinvointiongelmia. Äärimmäisen pieni koko altistaa muun muassa patellaluksaatiolle, sydämen myksomaattinen mitraaliläpän rappeumalle, synnytysongelmille, parodontiitille (hampaiden kiinnityskudoksen tulehdus), chiari-epämuodostumalle ja selkäytimen ontelotaudille (syringomyelia). Rodun keskimääräinen elinikä on vain noin 10 vuotta, kun tarkastellaan vuosina 2010–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet ja sydänsairaudet. 

Patellaluksaatio on hyvin yleinen terveysongelma chihuahualla, johtuen koirien pienestä koosta. Noin 30 % rodun edustajista kärsii eriasteisesta patellaluksaatiosta, kun tarkastellaan vuosina 2010–2025 tutkittuja rodun edustajia. Patellaluksaatio saattaa tarvita leikkaushoitoa.

Pienille koirille tyypilliset sydämen vajaatoimintahäiriöt ovat chihuahualla hyvin yleisiä vanhemmalla iällä. Sydämen vajaatoiminta johtuu tyypillisimmin myksomaattisesta mitraaliläpän rappeumasta. Chihuahualla on esiintyy etenevä verkkokalvon surkastumaa (PRA) ja kaihia. Chihuahua kuuluu PEVISA:an, eli jalostukseen käytettävien koirien silmät, polvet ja sydän tulee tarkastaa ennen koirien jalostuskäyttöä.

Synnytysongelmat ovat rodussa kovin tavallisia. Rotuyhdistyksen kyselyjen mukaan noin kolmasosa synnytyksistä tapahtuu keisarileikkauksella. Tyypillisin syy keisarileikkaukseen on pennun liian suuri koko suhteessa synnyttävään narttuun.

Johtuen chihuahuan pienestä koosta esiintyy rodulla paljon hammasongelmia, erityisesti parodontiittia. Parodontiitin vuoksi voi koiralta joutua poistamaan useita hampaita. Päivittäisellä hampaiden harjauksella pystyy hieman ehkäisemään parodontiitin kehittymistä. 

Äärimmäisen pieni koko altistaa chiari-epämuodostumalle sekä syringomyelialle. Syringomyelia johtuu nesteentäyteisten onteloiden muodostumisesta koiran selkäytimeen. Syringomyelian taustalla on usein Chiari-tyyppinen epämuodostuma, joka on aivojen rakenteellinen poikkeavuus.Tutkimuksissa on todettu, että jopa 100 %:lla chihuahuaoista on chiari-epämuodostuma. Syringomyeliaa esiintyy vastaavasti 38 %:lla rodun edustajista. Myös kallonaukileiden esiintyvyys on merkittävää. 

Yleisellä tasolla sisäsiittoisuus lisää sairastavuutta ja heikentää rodun elinvoimaa. Chihuahua on keskimääräistä koirarotua vähemmän sisäsiittoinen. Geenitutkimuksessa vähiten sisäsiittoisen koirarodun sisäsiittoisuusluku oli hieman alle 10 %. Täysin eri sukulinjoista peräisin olevien serkusten jälkeläisen sisäsiittoisuusluku on 6,25 % ja täyssisarusten jälkeläisellä luku on vastaavasti 25 %, mikä on melkein sama, mitä keskimääräisellä koirarodulla on havaittu geenitutkimuksissa. Chihuahuan jälkeläisen luku on geenitutkimuksissa ollut vain 11 %.

## Katso myös

* Yorkshirenterrieri
* Venäjäntoy
* Prahanrottakoira
* Papillon

## Lähteet
* Chihuahua ry
* KoiraNet-jalostustietojärjestelmä

### Viitteet

## Aiheesta muualla